钦定古今图书集成/明伦汇编/氏族典/第227卷 > 杨文思
## 钦定古今图书集成/明伦汇编/氏族典/第227卷 > 杨文思

按《隋书杨素传》：“文思字温才，素从叔也。父宽，魏左仆
射，周小冢宰。文思在周，拜车骑大将军、仪同三司、散
骑常侍，寻以父功封新丰县子。天和初，治武都太守。
十姓獠反，文思讨平之，复治翼州事，进授上仪同三
司，改封永宁县公。以军功迁果毅右旅下大夫，进授
上大将军，改封洛川县公，寻拜隆州刺史。开皇元年”，
进爵正平郡公。后为魏州刺史，甚有惠政，转冀州刺
史。炀帝嗣位，征为民部尚书，转纳言，改授右光禄大
夫。从幸江都宫，以足疾不堪趋奏，复授民部尚书，加
位左光禄大夫。卒官，时年七十，谥曰定。